KOMISSION KERTOMUS

KOMITEOIDEN TYÖSKENTELYSTÄ VUONNA 2016

Komissio esittää yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, annetun asetuksen (EU) N:o 182/2011 , jäljempänä ’komitologia-asetus’, 10 artiklan 2 kohdan mukaisesti vuotta 2016 koskevan kertomuksen komiteoiden työskentelystä.

Kertomukseen sisältyy yleiskatsaus komiteamenettelyn kehitykseen vuonna 2016 ja tiivistelmä komiteoiden toiminnasta. Sen ohessa annetaan komission yksiköiden valmisteluasiakirja, jossa on yksityiskohtaisia tilastotietoja yksittäisten komiteoiden toiminnasta.

1. Yleiskatsaus komiteamenettelyn kehitykseen vuonna 2016

1.1 Yleinen kehitys

Kuten vuoden 2013 kertomuksessa todettiin, kaikki ”vanhan” komitologiapäätöksen mukaiset komiteamenettelyt, valvonnan käsittävää sääntelymenettelyä lukuun ottamatta, on mukautettu automaattisesti komitologia-asetuksessa (asetus (EU) N:o 182/2011) säädettyihin uusiin komiteamenettelyihin.

Siksi komiteamenettelyyn osallistuvat komiteat toimivat vuonna 2016 komitologia-asetuksessa säädettyjen menettelyjen eli neuvoa-antavan menettelyn (4 artikla) ja tarkastelumenettelyn (5 artikla) mukaisesti sekä komitologiapäätöksen 5 a artiklassa säädetyn valvonnan käsittävän sääntelymenettelyn mukaisesti.

Paremmasta lainsäädännöstä 13. huhtikuuta 2016 tehdyssä toimielinten välisessä sopimuksessa muistutetaan tarpeesta mukauttaa valvonnan käsittävää sääntelymenettelyä:

”Toimielimet tunnustavat, että koko voimassa oleva lainsäädäntö on tarpeen mukauttaa Lissabonin sopimuksella käyttöön otettuun lainsäädäntökehykseen ja että erityisesti on tarpeen mukauttaa pikaisesti kaikki perussäädökset, joissa vielä viitataan valvonnan käsittävään sääntelymenettelyyn. Komissio antaa tätä viimeksi mainittua mukauttamista koskevan ehdotuksen vuoden 2016 loppuun mennessä.”

Komissio antoi tämän sitoumuksen mukaisesti uuden ehdotuksen niiden perussäädösten, joissa säädetään valvonnan käsittävän sääntelymenettelyn käyttämisestä, mukauttamiseksi delegoituihin säädöksiin ja täytäntöönpanosäädöksiin. Lisäksi se antoi toisen ehdotuksen, jossa käsitellään erityisesti oikeusalan perussäädösten mukauttamista. Toimielinten väliset neuvottelut molemmista ehdotuksista aloitettiin vuonna 2017.

Komissio laati vuonna 2016 kertomuksen asetuksen (EU) N:o 182/2011 soveltamisesta viiden vuoden kuluttua sen voimaantulosta.

Komission puheenjohtaja ilmoitti syyskuussa 2016 unionin tilaa koskevassa puheessaan Euroopan parlamentille komiteamenettelyn demokraattista luonnetta parantavasta komission aloitteesta toteamalla seuraavaa: ”Kun jäsenvaltiot eivät pääse keskenään sopuun siitä, olisiko glyfosaatin käyttö rikkakasvien torjunta-aineissa kiellettävä, ei ole oikein, että parlamentti ja neuvosto pakottavat komission tekemään asiasta päätöksen. Aiomme muuttaa kyseisiä sääntöjä, koska tällainen toiminta ei ole demokraattista.”

Puheenjohtajan ilmoituksen jatkotoimena komissio antoi 13. helmikuuta 2017 ehdotuksen Euroopan parlamentin ja neuvoston asetukseksi yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, annetun asetuksen (EU) N:o 182/2011 muuttamisesta (COM(2017) 85/3).

Komissio on julkaissut 1. heinäkuuta 2016 alkaen täytäntöönpanosäädöksiä koskevia ehdotuksia ja valvonnan käsittävään sääntelymenettelyyn viittaavia säädöksiä koskevia ehdotuksia saadakseen niistä yleistä palautetta. Ehdotukset ovat tätä varten saatavilla neljän viikon ajan. Tämä on tärkeä osa avoimuutta koskevaa uutta lähestymistapaa ja noudattaa paremmasta sääntelystä vuonna 2015 annetussa tiedonannossa annettua sitoumusta: ”Tärkeät täytäntöönpanosäädökset, joista vaaditaan komitean lausunto, ovat nekin julkisia neljän viikon ajan. Näin sidosryhmät voivat esittää huomautuksia ennen kuin jäsenvaltiot äänestävät säädöksestä asiaankuuluvassa komiteassa”. Kun saatu palaute on arvioitu, säädösehdotus toimitetaan asianomaiselle komitealle äänestettäväksi. Komitean kokouksen aikana komissio selittää, miten palaute on otettu huomioon. Tämä selitys sisällytetään myös kokoustiivistelmään (joka on julkisesti saatavilla komiteamenettelyrekisterissä).

1.2 Oikeuskäytännön kehittyminen

Unionin tuomioistuimen 1. maaliskuuta 2016 antama tuomio asiassa C-440/14, National Iranian Oil Company v. neuvosto, ei liity suoraan komission täytäntöönpanovallan käyttöön, mutta on tärkeä niiden syiden osalta, joiden perusteella joissakin poikkeustapauksissa neuvostolle voidaan antaa täytäntöönpanovalta.



2. Yleiskatsaus toimintaan